এভাবে বোনের জন্য রক্ত, বাচ্চার জন্য রক্ত, ভাইয়ের জন্য রক্ত, মায়ের জন্য রক্ত... শুধু রক্ত আর রক্তের দাবি চতুর্দিকে। আমি সুকৌশলে এই ওই বলে সব এড়িয়ে যাই। আমার শরীরের মহামূল্যবান রক্ত কাউকে দেয়ার পক্ষপাতী নই আমি। এমনকি একবার আমার ফুফাতো বোনের রক্তের প্রয়োজন হয়েছিল। খুব অর্ডিনারি ব্লাড গ্রুপ। লোকে যাকে গরুর রক্ত বলে। সেই রক্তই পাওয়া যাচ্ছিল না কোথাও। শেষমেশ মিলল সন্ধানীতে। কিন্তু এক ব্যাগ রক্তের বিনিময়ে আরেক ব্যাগ দিয়ে যেতে হবে। সে তো আমার পক্ষে সম্ভব নয়। শেষমেশ এক স্বল্প পরিচিত ছেলেকে ধরে সমস্যার সুরহা হলো।